પોર્ટ એલિઝાબેથ તા.12: પાછલા મેચમાં હાર સહન કરનાર ભારતીય ટીમ આવતીકાલ મંગળવારે દક્ષિણ આફ્રિકા વિરૂધ્ધ રમાનાર પાંચમા વન ડેમાં જીત મેળવીને શ્રેણી કબજે કરવાના મકકમ ઇરાદે મેદાને પડશે. છ મેચની શ્રેણીમાં ટીમ ઇન્ડિયા 3-1થી આગળ ચાલી રહી છે. એક જીતથી તેનો આફ્રિકાની ધરતી પર પહેલીવાર ઐતિહાસિક શ્રેણી વિજય થઇ શકે છે. સતત ત્રણ જીત બાદ ચોથા વન ડેમાં આફ્રિકાનો ડકવર્થ-લૂઇસ નિયમથી વિજય થયો હતો. ચોથા વન ડેમાં પહેલીવાર ભારતીય સ્પિન જોડી ચહલ-કુલદિપને નિષ્ફળતા મળી હતી. આમ છતાં આફ્રિકાની બેટિંગ લાઇનઅપ અને ભારતના કલાઇના સ્પિનર વચ્ચેનો મુકાબલો ચાલુ જ છે. જેની અસર પાંચમા વન ડેમાં પણ જોવા મળી શકે છે.